Document ID: 32008R0413

KOMISSION ASETUS (EY) N:o 413/2008,
annettu 8 päivänä toukokuuta 2008,
muista kolmansista maista kuin Thaimaasta peräisin olevien CN-koodiin 0714 kuuluvien tuotteiden yhteisön vuotuisen tariffikiintiön avaamisesta ja hallinnoinnista annetun asetuksen (EY) N:o 27/2008 muuttamisesta ja oikaisemisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon luettelossa CXL olevien myönnytysten täytäntöönpanosta GATT-sopimuksen XXIV artiklan 6 kohdan mukaisesti käytyjen neuvottelujen päättymisen seurauksena 18 päivänä kesäkuuta 1996 annetun neuvoston asetuksen (EY) N:o 1095/96 (1) ja erityisesti sen 1 artiklan 1 kohdan,
sekä katsoo seuraavaa:
(1)
Muista kolmansista maista kuin Thaimaasta peräisin olevien CN-koodeihin 0714 10 91, 0714 10 99, 0714 90 11 ja 0714 90 19 kuuluvien tuotteiden yhteisön vuotuisen tariffikiintiön avaamisesta ja hallinnoinnista 15 päivänä tammikuuta 2008 annetun komission asetuksen (EY) N:o 27/2008 (2) soveltamisesta saatu kokemus on osoittanut, että mainittuun asetukseen on tarpeen tehdä joitakin mukautuksia kiintiöiden hallinnoimiseksi moitteettomasti.
(2)
Kyseisten kiintiöiden moitteettoman hallinnoinnin ja saadun kokemuksen vuoksi näyttää olevan tarpeen parantaa kyseisten tuotteiden markkinoiden toimivuutta ja varmistaa kiintiöiden parempi käyttö. Sen vuoksi toimijoiden olisi sallittava esittää useampi kuin yksi todistus kiintiökautta kohden ja olisi poikettava komission asetuksen (EY) N:o 1301/2006 (3) 6 artiklan 1 kohdasta.
(3)
Jotta varmistettaisiin kyseisten kiintiöiden hallinnointi kyseisen kiintiövuoden perusteella, olisi täsmennettävä, että jos todistushakemukset jätetään joulukuussa ja kyseiset hakemukset koskevat seuraavan vuoden kiintiötä, jäsenvaltioiden olisi toimitettava komissiolle joulukuussa ennakolta saadut hakemukset vasta seuraavan vuoden ensimmäisellä kaudella.
(4)
Jotta komissio voisi järkiperäistää ja yksinkertaistaa hakemusten seurantaa ja jotta rajoitettaisiin jäsenvaltioiden toimitettaviksi komissiolle kuuluvien tiedonantojen määrää, olisi säädettävä, että komissiolle toimitetaan ainoastaan yksi tiedonanto viikkoa kohti.
(5)
Kun muista kolmansista maista kuin Thaimaasta peräisin olevien CN-koodeihin 0714 10 91, 0714 10 99, 0714 90 11 ja 0714 90 19 kuuluvien tuotteiden yhteisön vuotuisen tariffikiintiön avaamisesta ja hallinnoinnista 18 päivänä joulukuuta 1996 annettu komission asetus (EY) N:o 2449/96 (4) kodifioitiin asetuksella (EY) N:o 27/2008, CN-koodia 0714 10 99 käytettiin ottamatta huomioon komission asetuksella (EY) N:o 1214/2007 (5) toteutettua yhdistetyn nimikkeistön koodien numeroinnin muutosta, jonka vuoksi CN-koodi 0714 10 99 on korvattu CN-koodilla ex 0714 10 98. Sen vuoksi asetusta olisi mukautettava ja olisi oikaistava myös sen otsikko.
(6)
WTO:n jäsenvaltioille varatun 1 320 590 tonnin määrän ja muille kuin jäsenvaltioille varatun 32 000 tonnin määrän jako ei käy selvästi ilmi asetuksen (EY) N:o 27/2008 1 artiklasta. Sekaannusten välttämiseksi kyseisen säännöksen sanamuotoa olisi mukautettava.
(7)
Sen vuoksi asetusta (EY) N:o 27/2008 olisi muutettava ja se olisi oikaistava.
(8)
Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 27/2008 seuraavasti:
1)
Lisätään 1 artiklan ensimmäisen kohdan jälkeen alakohta seuraavasti:
”Tämän asetuksen soveltamiseksi CN-koodiin ex 0714 10 98 kuuluvia tuotteita ovat muut kuin CN-koodiin 0714 10 98 kuuluvista hienoista ja karkeista jauhoista saadut pelletit.”
2)
Muutetaan 8 artikla seuraavasti:
a)
Lisätään 1 kohtaan alakohta seuraavasti:
”Poiketen siitä, mitä asetuksen (EY) N:o 1301/2006 6 artiklan 1 kohdassa säädetään, hakija voi esittää useamman kuin yhden todistushakemuksen kiintiökautta kohden. Hakija voi kuitenkin esittää vain yhden hakemuksen viikossa.”
b)
Korvataan 2, 3 ja 4 kohta seuraavasti:
”2. Indonesiasta tai Kiinasta peräisin olevien tuotteiden osalta joulukuussa jätetyt todistushakemukset voivat koskea seuraavana vuonna tapahtuvaa tuontia, jos ne perustuvat Indonesian tai Kiinan viranomaisten mainittua vuotta varten myöntämään vientitodistukseen.
3. Jäsenvaltioiden on ilmoitettava komissiolle 1 kohdan ensimmäisessä alakohdassa säädetyn hakemusten jättämisajanjakson päätyttyä ja viimeistään seuraavana torstaina kello 13.00 seuraavat tiedot:
a)
kokonaismäärät, joista on jätetty todistushakemukset, alkuperän ja tuotekoodin mukaan;
b)
esitetyn alkuperätodistuksen numero ja alkuperäisessä asiakirjassa tai sen otteessa oleva kokonaismäärä;
c)
Indonesian tai Kiinan viranomaisten myöntämien vientitodistusten viitetiedot ja niitä vastaavat määrät sekä aluksen nimi.
Jäsenvaltioiden on kuitenkin toimitettava 2 kohdassa tarkoitettuja hakemuksia koskevat kyseiset tiedot seuraavan vuoden ensimmäisen viikon tiedonantojen kanssa.
4. Tuontitodistus myönnetään 3 kohdassa tarkoitettua tiedonantoa seuraavana neljäntenä työpäivänä.”
2 artikla
Oikaistaan asetus (EY) N:o 27/2008 seuraavasti:
1)
Korvataan otsikossa oleva CN-koodi ”0714 10 99” CN-koodilla ”ex 0714 10 98”.
2)
Oikaistaan 1 artiklan ensimmäinen kohta seuraavasti:
a)
Korvataan johdantovirke seuraavasti:
”Seuraavat vuotuiset tariffikiintiöt avataan 1 päivästä tammikuuta 1997 CN-koodeihin 0714 10 91, ex 0714 10 98, 0714 90 11 ja 0714 90 19 kuuluvia tuotteita varten 6 prosentin arvotullia soveltaen:”
b)
Korvataan c ja d alakohta seuraavasti:
”c)
kyseisille muista Maailman kauppajärjestön (WTO:n) jäsenvaltioista kuin Thaimaasta, Kiinasta ja Indonesiasta peräisin oleville tuotteille 145 590 tonnin kiintiö;
d)
kyseisille muista valtioista, jotka eivät ole WTO:n jäseniä, peräisin oleville tuotteille 32 000 tonnin kiintiö, josta 2 000 tonnia on varattu CN-koodeihin 0714 10 91 ja 0714 90 11 kuuluville tuotteille.”
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä toukokuuta 2008.

Labels: 3
18
17